Loše vrijeme izazvalo je probleme u prometu. Kako doznaje Dubrovački dnevnik, jedan kruzer nije se uspio vezati u gruškoj luci.

– Brod je pokušao uploviti baš u vrijeme snažnih udara bure. Poslije je mogao uploviti, no odustao je od toga jer su prvi izleti bili zakazani za 8 sati, na što ne bi stigli, pa je došlo do promjene njihova programa – kazali su iz Odjela operative Luke Dubrovnik za Dubrovački dnevnik.

Zbog bure je preusmjereno i nekoliko letova zakazanih za Zračnu luku Dubrovnik.

Sinoć je na Zavižanu pao prvi snijeg ove sezone. Prema podacima DHMZ-a za 8 sati, na Zavižanu je snježni pokrivač bio visok 4 centimetara.

Crometeo.hr piše kako je kiša iza ponoći okrenula na snijeg u planinama iznad 1500 metara nadmorske visine u Lici i Gorskom kotaru, a na velebitskom vrhu Zavižan temperatura zraka se spustila na 0°C. Snježnih pahulja bilo je i u najvišim vrhovima Kamešnice i Dinare.

Tijekom noći bilo je lokalno jačih grmljavinskih nestabilnosti, uvjerljivo najviše na moru srednjega Jadrana. Samo je manji dio njih stizao do kopna donoseći kišu, pljuskove, grmljavinu i mjestimičnu tuču.

DHMZ za danas prognozira sunčano vrijeme uz malu do umjerenu naoblaku, a samo ujutro još u Slavoniji promjenjivo oblačno. Poslijepodne su u kopnenom području mogući kratkotrajni lokalni pljuskovi. Vjetar će biti većinom slab, u Slavoniji umjeren sjeverozapadni, a na Jadranu će umjerena i jaka, na srednjem Jadranu na udare i olujna bura poslijepodne oslabiti. Najviša temperatura kretat će se između 14 i 19, na Jadranu od 19 do 24°C.

>> U Sloveniji pao snijeg, vjetar čupao krovove i rušio stabla

>> Ciklona Zdravka donijela pljuskove, grmljavinu i tuču. Na Biokovu pao snijeg!